বহুদিন থেকেই ক্যালিফোর্নিয়ায় আমার আসা-যাওয়া, বলা যায় এখানে আমার দ্বিতীয় বাড়ি। গত মার্চ মাসে আবারও আসা হলো, থাকি শহর থেকে দূরে কোলাহলমুক্ত নিরিবিলি স্যান হোজের এক আবাসিক এলাকায়, জুনের মাঝামাঝি একদিন দুপুরে আমার ছোট ছেলে সৌমেন শিকাগো থেকে ফোন করলো, "আমরা আগামী গ্রীষ্মে ইউরোপ ভ্রমণে যাচ্ছি, আপনি আর মাও আমাদের সঙ্গে যাচ্ছেন, তৈরি থাকুন। আমি দু'এক দিনের মধ্যেই প্রয়োজনীয় কাগজপত্র পাঠাচ্ছি। সান ফ্রান্সিস্কোর জার্মান কন্স্যুলেট থেকে সেঙ্গেন (Schengen) ভিসা নিতে হবে।" Schengen Visa হলো এমন একটি সুন্দর ভিসা-ব্যবস্থা যা দিয়ে ইউরোপীয়ান ইউনিয়নের ২২ সদস্য রাষ্ট্র ছাড়াও আইসল্যাণ্ড, নরওয়ে এবং সুইজারল্যাণ্ড--এর যে কোনো এক দেশের ভিসা নিয়ে অনায়াসে এক দেশ থেকে অন্য দেশ ভ্রমণ করা যায়।